กสิกรคาดเกาหลีเครียดไม่กระทบบอนด์กิมจิ
บลจ. กสิกรไทย เชื่อเกาหลีเหนือ-ใต้ซ้อมรบไม่บานปลาย&nbsp; ชี้สถานการณ์การลงทุนกระทบระยะสั้น มั่นใจกองทุนพันธบัตรเกาหลีไม่สะเทือน วอนผู้ลงทุนอย่าตระหนก
20 ธ.ค. 2553

บลจ. กสิกรไทย เชื่อเกาหลีเหนือ-ใต้ซ้อมรบไม่บานปลาย  ชี้สถานการณ์การลงทุนกระทบระยะสั้น มั่นใจกองทุนพันธบัตรเกาหลีไม่สะเทือน วอนผู้ลงทุนอย่าตระหนก
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า จากข่าวการประกาศซ้อมรบของเกาหลีใต้ในปลายสัปดาห์ที่ผ่าน สืบเนื่องถึงประเด็นการยิงกระสุนจริงจากเกาะยอนเปียง ตลอดทั้งการประกาศตอบโต้ของเกาหลีเหนือ เป็นเหตุให้สถานการณ์บนคาบสมุทรเกาหลีตึงเครียดขึ้นอีกครั้ง และสร้างความกังวลแก่ผู้ลงทุนในกองทุนพันธบัตรเกาหลีมากพอควรนั้น บลจ. กสิกรไทย มองว่าสถานการณ์ดังกล่าวไม่น่าจะลุกลามถึงขั้นสงคราม 
"บลจ. กสิกรไทยมองว่า สถานการณ์บนคาบสมุทรเกาหลีไม่น่าจะบานปลาย  เนื่องจากเกาหลีเหนือเองก็ไม่ได้ประโยชน์อะไรหากจะเกิดสงคราม ส่วนเกาหลีใต้นั้น วิเคราะห์ในแง่นโยบายเศรษฐกิจ-การคลังแล้ว ยิ่งไม่น่าจะกังวลเรื่องการทำสงครามเลย เพราะ ธนาคารกลางของเกาหลีใต้ยังคงมีความกังวลเรื่องเม็ดเงินไหลเข้าประเทศอยู่ ซึ่งหากเกาหลีใต้มีความกังวลด้านความมั่นคงหรือมีความกังวลในด้านสงคราม ก็น่าจะดำเนินนโยบายเพื่อสกัดกั้นเงินไหลออกนอกประเทศมากกว่าการออกนโยบายใหม่ๆ เพื่อสกัดกั้นเรื่องเงินเข้าประเทศในระยะสั้นเช่นที่ผ่านมา นอกจากนี้ ประชาคมโลกต่างๆ  คงไม่ต้องการให้เกิดสงครามขึ้น เพราะนั่นหมายถึงความขัดแย้งของประเทศมหาอำนาจทางเศรษฐกิจอย่างจีนและสหรัฐฯ ซึ่งให้การสนับสนุนประเทศทั้ง 2 อยู่ด้วย เราจึงค่อนข้างมั่นใจว่า ทั้งจีนและสหรัฐฯ ให้ความสำคัญกับสันติวิธี และไม่น่าจะปล่อยให้สถานการณ์บานปลายจนถึงขั้นสงคราม"นายพัชรกล่าว 
สำหรับสถานการณ์การลงทุน นายพัชรกล่าวว่า สถานการณ์ดังกล่าวส่งผลให้ตลาดหุ้นทั่วทั้งภูมิภาคปรับตัวลงเล็กน้อยตั้งแต่ช่วงเช้าของวันนี้  ในขณะที่ค่าประกันความเสี่ยงในการผิดนัดชำระเงิน (Credit Default Swap: CDS) ของเกาหลีใต้ปรับเพิ่มขึ้นมาเพียงเล็กน้อย ซึ่งไม่ถึงระดับที่ต้องกังวล  และยังไม่มีผลกระทบต่อกองทุนพันธบัตรเกาหลีของบริษัทแต่อย่างใด 
"ด้านผลกระทบโดยตรงต่อกองทุนพันธบัตรเกาหลี จะเกิดขึ้นก็ต่อเมื่อเกิดสงครามขึ้นจริงซึ่งจะส่งอาจส่งผลให้พันธบัตรรัฐบาลเกาหลีใต้ถูกลดอันดับความน่าเชื่อถือจนต่ำกว่า 2 อันดับแรก และ บลจ. จะไม่สามารถถือครองตราสารดังกล่าวไว้เต็มพอร์ตการลงทุนได้ ตาม กฎ ก.ล.ต. หรือ ธนาคารกลางของเกาหลีใต้เปลี่ยนแปลงนโยบายทางการเงินใหม่เพื่อดึงเม็ดเงินไว้ในประเทศสำหรับสำรองในภาวะสงคราม ซึ่งอาจเป็นไปในรูปของการชะลอการจ่ายเงินคืนเมื่อพันธบัตรครบอายุ อย่างไรก็ตาม บลจ. กสิกรไทย ยังคงมั่นใจว่า จากการวิเคราะห์ปัจจัยแวดล้อมทั้งด้านการเมืองและเศรษฐกิจแล้ว สถานการณ์ความตึงเครียดในคาบสมุทรเกาหลีจะสามารถคลี่คลายไปได้ในที่สุด ซึ่งผู้ลงทุนสามารถคลายความกังวลลงได้"นายพัชรกล่าว